Obama zotohet të ulë deficitin, prezanton buxhetin e ri
Presidenti Barak Obama ka propozuar një buxhet federal prej 3.8 trilionë dollarësh për vitin buxhetor që fillon më 1 tetor
Presidenti Barak Obama e filloi fjalimin për prezantimin e projekt-buxhetit ashtu si shumë presidentë të tjerë, duke fajësuar paraardhësin e tij për borxhin masiv që trashëgoi. Zoti Obama thotë se plani i tij do të fillojë ta vërë nën kontroll deficitin. Presidenti ka bërë thirrje për një ngrirje 3 vjeçare të shpenzimeve federale duke filluar nga viti 2011, me përjashtim të shpenzimeve për sigurinë dhe ushtrinë. Buxheti i tij propozon shpenzime për të luftuar papunësinë, gjë që presidenti e argumenton si një domosdoshmëri për të nxjerrë vendin nga recesioni që ka sjellë humbjen e mbi 7 milionë vendeve pune gjatë 2 vjetëve të fundit. Presidenti thotë se ulja e taksave nuk do të përfshijë kompanitë e naftës, fondet e investimeve dhe familjet që kanë mbi 250 mijë dollarë të ardhura në vit. Miratimi i buxhetit të ri është në dorë të Kongresit. Partia Republikane e opozitës e ka kritikuar propozimin. Republikanët thonë se plani nuk vë nën kontroll shpenzimet, se do të rrisë deficitin dhe se do të mbyllë vende pune si rezultat i rritjes së taksave ndaj bizneseve të vogla. Por diçka është e qartë: përplasje të forta do të ketë në Kongres lidhur me mënyrën si shpenzohen fondet qeveritare. Analisti konservator Ron Haskins thotë se amerikanët e thjeshtë janë të gatshëm të bëjnë atë që u takon. Buxheti përfshin investime në arsim dhe energji të pastër. Në propozim përfshihen edhe klauzola për eliminimin e planeve për të dërguar përsëri astronautë amerikanë në Hënë. //ad//